b'\n_START_ARTICLE_\nDirigavimas\n_START_PARAGRAPH_\nDirigavimas \xe2\x80\x93 vadovavimas orkestrui ar kitokiam dideliam ansambliui k\xc5\xabrinio atlikimo metu. Tai darantis asmuo vadinamas dirigentu. Dirigavimas atliekamas vien tik gestais, kuriais paskelbiama k\xc5\xabrinio dali\xc5\xb3 prad\xc5\xbeia ir pabaiga, perteikiamas ritmas, tempas, dinamika, duodamos pastabos atlik\xc4\x97jams. Dirigentas b\xc5\xabna atsakingas u\xc5\xbe bendr\xc4\x85 k\xc5\xabrinio atlikimo interpretacij\xc4\x85, pagal asmenin\xc4\xaf stili\xc5\xb3 suteikia jam savit\xc4\x85 atspalv\xc4\xaf. Dirigentai taip pat gali eiti ansamblio vadovo pareigas, r\xc5\xabpintis jo sud\xc4\x97timi, sudaryti k\xc5\xabrini\xc5\xb3 repertuar\xc4\x85._NEWLINE_Nedideliems ansambliams ilg\xc4\x85 laik\xc4\x85 diriguodavo vienas i\xc5\xa1 atlik\xc4\x97j\xc5\xb3 arba j\xc5\xb3 grup\xc4\x97. Atskira dirigento profesija paplito XIX a., besiple\xc4\x8diant orkestro sud\xc4\x97\xc4\x8diai. Neretai tai darydavo kompozitoriai: Carl Maria von Weber, Felix Mendelssohn, Hector Berlioz, Richard Wagner ir kt. Tuo metu paplito praktika dirigentui naudoti dirigento lazdel\xc4\x99 \xe2\x80\x93 batut\xc4\x85. Nuo XIX a. pabaigos dirigentas yra tap\xc4\x99s viena i\xc5\xa1 orkestro centrini\xc5\xb3 fig\xc5\xabr\xc5\xb3.'